Mikromoliya tashkiloti va bank faoliyatini oʻzgartirish tartibi toʻgʻrisidagi nizomni tasdiqlash haqida
(resolution, 2025-08-08)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi, “Banklar va bank faoliyati toʻgʻrisida”gi va “Nobank kredit tashkilotlari va mikromoliyalashtirish faoliyati toʻgʻrisida”gi qonunlariga muvofiq Oʻzbekiston Respublikasi Markaziy banki boshqaruvi qaror qiladi: 1. Mikromoliya tashkiloti va bank faoliyatini oʻzgartirish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom mikromoliya tashkiloti faoliyatini mikromoliya banki faoliyatiga mikromoliya banki faoliyatini bank faoliyatiga, bank faoliyatini mikromoliya banki faoliyatiga, mikromoliya banki faoliyatini mikromoliya tashkiloti faoliyatiga oʻzgartirishning oʻziga xos xususiyatlarini belgilaydi. 1. Mazkur Nizomga muvofiq oʻz faoliyatini oʻzgartirish uchun Oʻzbekiston Respublikasi Markaziy bankiga (bundan buyon matnda Markaziy bank deb yuritiladi) murojaat etgan bank, shu jumladan mikromoliya banki yoki mikromoliya tashkiloti ariza beruvchi boʻlib hisoblanadi. 2. Mazkur Nizomga muvofiq taqdim etilgan arizalarda ariza beruvchining elektron pochta manzilining koʻrsatilishi uning qabul qilingan qaror toʻgʻrisidagi xabarnomani axborot-kommunikatsiya tizimi orqali elektron shaklda olishga yoki elektron shaklda qoʻshimcha hujjat va axborotni soʻrab olinishiga boʻlgan roziligidir. 3. Mazkur Nizomga muvofiq taqdim etilgan arizalarni koʻrib chiqish va ariza beruvchini qabul qilingan qaror toʻgʻrisida xabardor etish tegishli ravishda Oʻzbekiston Respublikasi “Banklar va bank faoliyati toʻgʻrisida”gi Qonunining 16, 19, 21, 753 va 754-moddalarida hamda “Nobank kredit tashkilotlari va mikromoliyalashtirish faoliyati toʻgʻrisida”gi Qonunining 21 va 22-moddalarida belgilangan tartibda amalga oshiriladi. 4. Mikromoliya bankini tashkil etishga doir dastlabki ruxsatnomani berish, bank faoliyatini amalga oshirish huquqini beruvchi litsenziyani (bundan buyon matnda litsenziya deb yuritiladi) berish va litsenziyani qayta rasmiylashtirib berish toʻgʻrisidagi arizalarni koʻrib chiqish uchun ariza beruvchidan quyidagi miqdorlarda yigʻim va (yoki) davlat boji undiriladi: mikromoliya bankini tashkil etishga doir dastlabki ruxsatnomani berish toʻgʻrisidagi arizani koʻrib chiqish uchun bazaviy hisoblash miqdorining besh baravari miqdorida yigʻim; litsenziya berilganligi uchun mikromoliya banki ustav kapitali eng kam miqdorining 0,1 foizi miqdorida davlat boji; litsenziyani qayta rasmiylashtirish uchun ushbu bandning ikkinchi xatboshisida nazarda tutilgan yigʻim summasining yarmi. 5. Ariza beruvchining faoliyatini oʻzgartirishda mazkur Nizom bilan tartibga solinmagan qoidalar tegishli ravishda Oʻzbekiston Respublikasining “Banklar va bank faoliyati toʻgʻrisida”gi va “Nobank kredit tashkilotlari va mikromoliyalashtirish faoliyati toʻgʻrisida”gi qonunlari, Bank faoliyatiga ruxsat berish tartibi va shartlari toʻgʻrisidagi nizom (roʻyxat raqami 3252, 2020-yil 30-iyun) hamda Nobank kredit tashkilotlari faoliyati sohasidagi ruxsat berish va xabardor qilish tartib-taomillaridan oʻtish tartibi toʻgʻrisidagi nizom (roʻyxat raqami 3423, 2023-yil 7-mart) bilan tartibga solinadi. 6. Mikromoliya tashkiloti oʻz faoliyatini mikromoliya banki faoliyatiga oʻzgartirish uchun aksiyadorlik jamiyati tashkiliy-huquqiy shakliga ega boʻlishi kerak. 7. Mikromoliya tashkiloti faoliyatini mikromoliya banki faoliyatiga oʻzgartirish orqali mikromoliya bankini tashkil etish bank faoliyatiga ruxsat berish shartlariga asosan quyidagi ikki bosqichda amalga oshiriladi: mikromoliya bankini tashkil etishga doir dastlabki ruxsatnomani berish; bir vaqtning oʻzida litsenziyani bergan holda mikromoliya bankini davlat roʻyxatidan oʻtkazish. 8. Mikromoliya bankini tashkil etishga doir dastlabki ruxsatnomani olish uchun ariza beruvchi mikromoliya bankini tashkil etish toʻgʻrisida qaror qabul qilgan kundan eʼtiboran oʻn ish kuni ichida Markaziy bankka quyidagilarni ilova qilgan holda mazkur Nizomning 1-ilovasiga muvofiq shaklda ariza taqdim etadi: 1) aksiyadorning (aksiyadorlarning) mikromoliya tashkiloti faoliyatini mikromoliya banki faoliyatiga oʻzgartirish orqali mikromoliya bankini tashkil etish toʻgʻrisidagi qarorini; 2) mikromoliya bankining aksiyadori (aksiyadorlari) tomonidan tasdiqlangan mikromoliya banki ustavini; 3) Bank faoliyatiga ruxsat berish tartibi va shartlari toʻgʻrisidagi nizomning (roʻyxat raqami 3252, 2020-yil 30-iyun): 43-bandi 1 — 4 va 6-kichik bandlarida koʻrsatilgan hal qiluvchi egalikka ega boʻlgan har bir bevosita va bilvosita egalik qiluvchi, shu jumladan oxirgi benefitsiar mulkdor toʻgʻrisidagi axborotni. Hal qiluvchi egalikka ega boʻlgan shaxslar mavjud boʻlmagan taqdirda, bankning ustav kapitalida eng koʻp ulushlarga ega boʻlgan, umumiy ulushi kamida ellik foizni tashkil etadigan bevosita va bilvosita egalik qiluvchilar, shu jumladan oxirgi benefitsiar mulkdorlar toʻgʻrisidagi axborotni; 107-bandi 2 — 10-kichik bandlarida koʻrsatilgan mikromoliya bankining kuzatuv kengashi va boshqaruvi aʼzolari toʻgʻrisida hujjatlarni; 2-ilovasiga muvofiq shaklda mikromoliya banki aksiyadorlari roʻyxatini; 3-ilovasiga muvofiq mikromoliya banki faoliyatining strategiyasini, yoʻnalishlarini, koʻlamini, moliyaviy istiqbollarini va boshqa maʼlumotlarni koʻzda tutuvchi bankning keyingi uch yilga moʻljallangan biznes-rejasini; 4) aksiyador boʻlgan yuridik shaxsning auditorlik tashkiloti tomonidan tasdiqlangan oxirgi uch yil uchun moliyaviy hisobotlarini; 5) mikromoliya bankining ustav kapitalini toʻldirish uchun kiritiladigan mablagʻlarning manbalari toʻgʻrisidagi hujjatlar bilan tasdiqlangan axborotni; 6) mikromoliya bankining tashkiliy tuzilmasini; 7) mikromoliya bankining ichki audit xizmati toʻgʻrisidagi nizom loyihasini; 8) keyinchalik mikromoliya bankining kuzatuv kengashi tomonidan tasdiqlanishi lozim boʻlgan, mikromoliya bankining kredit, investitsiya va emissiya siyosati loyihalarining, shuningdek tavakkalchiliklarni boshqarish va ichki nazorat siyosati loyihalarining koʻchirma nusxalarini. 9. Mikromoliya bankini tashkil etishda yoki uning ustav kapitalida chet el banki ishtirok etgan taqdirda, mazkur Nizomning 8-bandida koʻrsatilgan hujjatlarga qoʻshimcha ravishda quyidagi hujjatlar taqdim etiladi: 1) chet el banki vakolatli organining mikromoliya bankini tashkil etish yoki mikromoliya bankining ustav kapitalida ishtirok etish toʻgʻrisidagi qarori; 2) chet el banki bankni nazorat qilish organining mazkur chet el banki uning konsolidatsiyalashgan nazorati ostida turishi, pul mablagʻlarini depozitlarga qabul qilish huquqiga ega ekanligi va unga bankni nazorat qilish organining bankni tashkil etish yoki bankning ustav kapitalida ishtirok etish uchun ruxsatnomasi berilganligi toʻgʻrisidagi yozma tasdiqnomasi yoxud shunday ruxsatnoma talab etilmasligi toʻgʻrisidagi tasdiqnomasi; 3) chet el bankining ustavi; 4) chet el banki kapitalining va kredit reytingining Bank faoliyatiga ruxsat berish tartibi va shartlari toʻgʻrisidagi nizomning (roʻyxat raqami 3252, 2020-yil 30-iyun) 22-bandi 4-kichik bandida belgilangan talablarga muvofiqligini tasdiqlovchi hujjat. Chet el bankining kapitali yoki kredit reytingi mazkur kichik bandda koʻrsatilgan talablarga nomuvofiq boʻlganda yoki unda kredit reytingi mavjud boʻlmaganda, prudensial talablari Markaziy bank tomonidan milliy talablarga ekvivalent deb topilgan chet davlatning bank nazorati organi tomonidan chet el banki moliyaviy salohiyatiga berilgan bahosi, agar ushbu organ tomonidan Markaziy bankka yuborilgan hujjatlar mavjud boʻlganda, eʼtiborga olinadi. 10. Agar ariza beruvchi tomonidan taqdim etilgan mazkur Nizomning 8 va 9-bandlarida koʻrsatilgan hujjatlar va axborot mikromoliya bankini tashkil etishga doir dastlabki ruxsatnomani berish toʻgʻrisida qaror qabul qilish uchun yetarli boʻlmasa, Markaziy bank ariza beruvchidan ushbu qarorni qabul qilish uchun zarur boʻlgan qoʻshimcha hujjatlar va axborot soʻrashga haqli. 11. Mikromoliya bankini davlat roʻyxatidan oʻtkazish va litsenziya olish uchun ariza beruvchi mikromoliya bankini tashkil etishga doir dastlabki ruxsatnomani olgan kundan eʼtiboran olti oydan kechiktirmay Markaziy bankka quyidagilarni ilova qilgan holda ariza taqdim etadi: 1) Oʻzbekiston Respublikasining “Banklar va bank faoliyati toʻgʻrisida”gi Qonuni bilan mikromoliya banki uchun belgilangan eng kam miqdordan kam boʻlmagan summada bankning ustav kapitali shakllantirilganligini tasdiqlovchi hujjatni; 2) Bank faoliyatiga ruxsat berish tartibi va shartlari toʻgʻrisidagi nizomning (roʻyxat raqami 3252, 2020-yil 30-iyun): 107-bandining 2 — 10-kichik bandlarida koʻrsatilgan mikromoliya bankining muhim ahamiyatga ega xodimlari toʻgʻrisida hujjatlarni; 2-ilovasiga muvofiq shaklda aksiyadorlar roʻyxatini; 3) tashkil etilayotgan mikromoliya banki joylashgan yerdagi Markaziy bank hududiy bosh boshqarmasining mikromoliya banki binolari, ularning muhofaza qilinishi taʼminlanganligi, uskunalar, ishlarni tashkil etish texnika vositalari bilan jihozlanganligining va dasturiy taʼminotining Markaziy bank talablariga muvofiqligi toʻgʻrisidagi xulosasini; 4) mazkur Nizomning 8 — 10-bandlarida hamda mazkur bandda koʻrsatilgan hujjatlarning elektron shakldagi koʻchirma nusxalarini. 12. Markaziy bank tomonidan mikromoliya bankini davlat roʻyxatidan oʻtkazish va litsenziya berish toʻgʻrisida qaror qabul qilingan taqdirda, mazkur qaror qabul qilingan kundan eʼtiboran besh ish kuni ichida mazkur qarorni ilova qilgan holda, Markaziy bank mikromoliya tashkiloti faoliyati mikromoliya banki faoliyatiga oʻzgartirilayotganligi munosabati bilan mikromoliya tashkilotini Tadbirkorlik subyektlarining yagona davlat reyestridan chiqarish toʻgʻrisida davlat xizmatlari markaziga iltimosnoma kiritadi. 13. Markaziy bank davlat xizmatlari markazi tomonidan mikromoliya tashkiloti toʻgʻrisidagi yozuv Tadbirkorlik subyektlarining yagona davlat reyestridan chiqarilgan kundan eʼtiboran uch ish kuni ichida: mikromoliya tashkiloti toʻgʻrisidagi maʼlumotlarni mikromoliya tashkiloti faoliyatini amalga oshiruvchi tashkilotlar reyestridan chiqaradi; mikromoliya bankini davlat roʻyxatidan oʻtkazishni amalga oshiradi; Korxonalar va tashkilotlarning yagona davlat registriga mikromoliya tashkiloti faoliyati mikromoliya banki faoliyatiga oʻzgartirilganligi bilan bogʻliq oʻzgartirishlarni kiritadi; ariza beruvchiga litsenziya beradi. 14. Mikromoliya banki faoliyatini bank faoliyatiga oʻzgartirish quyidagi ikki bosqichda amalga oshiriladi: mikromoliya banki faoliyatini bank faoliyatiga oʻzgartirishga doir dastlabki ruxsatnoma olish; berilgan litsenziyani qayta rasmiylashtirish. 15. Mikromoliya banki faoliyatini bank faoliyatiga oʻzgartirishga doir dastlabki ruxsatnomani olish uchun ariza beruvchi mikromoliya banki faoliyatini bank faoliyatiga oʻzgartirish toʻgʻrisidagi qaror qabul qilingan kundan eʼtiboran oʻn ish kuni ichida Markaziy bankka quyidagilarni ilova qilgan holda mazkur Nizomning 2-ilovasiga muvofiq shaklda ariza taqdim etadi: 1) mikromoliya banki aksiyadorining (aksiyadorlarining) mikromoliya banki faoliyatini bank faoliyatiga oʻzgartirish toʻgʻrisidagi qarorini; 2) bankning ustavi loyihasini; 3) Bank faoliyatiga ruxsat berish tartibi va shartlari toʻgʻrisidagi nizomning (roʻyxat raqami 3252, 2020-yil 30-iyun): 43-bandi 1 — 4 va 6-kichik bandlarida koʻrsatilgan hal qiluvchi egalikka ega boʻlgan har bir bevosita va bilvosita egalik qiluvchi, shu jumladan oxirgi benefitsiar mulkdor toʻgʻrisidagi axborotni. Hal qiluvchi egalikka ega boʻlgan shaxslar mavjud boʻlmagan taqdirda, bankning ustav kapitalida eng koʻp ulushlarga ega boʻlgan, umumiy ulushi kamida ellik foizni tashkil etadigan bevosita va bilvosita egalik qiluvchilar, shu jumladan oxirgi benefitsiar mulkdorlar toʻgʻrisidagi axborotni; 107-bandi 2 — 10-kichik bandlarida koʻrsatilgan bankning kuzatuv kengashi va boshqaruvi aʼzolari toʻgʻrisida hujjatlarni; 2-ilovasiga muvofiq shaklda bank aksiyadorlari roʻyxatini; 3-ilovasiga muvofiq bank faoliyatining strategiyasini, yoʻnalishlarini, koʻlamini, moliyaviy istiqbollarini va boshqa maʼlumotlarni koʻzda tutuvchi bankning keyingi uch yilga moʻljallangan biznes-rejasini; 4) aksiyador boʻlgan yuridik shaxsning auditorlik tashkiloti tomonidan tasdiqlangan oxirgi uch yil uchun moliyaviy hisobotlarini; 5) bankning ustav kapitalini toʻldirish uchun kiritiladigan mablagʻlarning manbalari toʻgʻrisidagi hujjatlar bilan tasdiqlangan axborotni; 6) bankning tashkiliy tuzilmasini; 7) bankning ichki audit xizmati toʻgʻrisidagi nizom loyihasini; 8) keyinchalik bankning kuzatuv kengashi tomonidan tasdiqlanishi lozim boʻlgan, bankning kredit, investitsiya va emissiya siyosati loyihalarining, shuningdek tavakkalchiliklarni boshqarish va ichki nazorat siyosati loyihalarining koʻchirma nusxalarini. 16. Mikromoliya banki faoliyatini bank faoliyatiga oʻzgartirishda uning ustav kapitalida chet el banki ishtirok etgan taqdirda mazkur Nizomning 15-bandida koʻrsatilgan hujjatlarga qoʻshimcha ravishda quyidagi hujjatlar taqdim etiladi: 1) chet el banki vakolatli organining bankning ustav kapitalida ishtirok etish toʻgʻrisidagi qarori; 2) chet el banki bankni nazorat qilish organining mazkur chet el banki uning konsolidatsiyalashgan nazorati ostida turishi, pul mablagʻlarini depozitlarga qabul qilish huquqiga ega ekanligi va unga bankni nazorat qilish organining bankning ustav kapitalida ishtirok etish uchun ruxsatnomasi berilganligi toʻgʻrisidagi yozma tasdiqnomasi yoxud shunday ruxsatnoma talab etilmasligi toʻgʻrisidagi tasdiqnomasi; 3) chet el bankining ustavi; 4) chet el banki kapitalining va kredit reytingining Bank faoliyatiga ruxsat berish tartibi va shartlari toʻgʻrisidagi nizomning (roʻyxat raqami 3252, 2020-yil 30-iyun) 22-bandi 4-kichik bandida belgilangan talablarga muvofiqligini tasdiqlovchi hujjat. Chet el bankining kapitali yoki kredit reytingi mazkur kichik bandda koʻrsatilgan talablarga nomuvofiq boʻlganda yoki unda kredit reytingi mavjud boʻlmaganda, prudensial talablari Markaziy bank tomonidan milliy talablarga ekvivalent deb topilgan chet davlatning bank nazorati organi tomonidan chet el banki moliyaviy salohiyatiga berilgan bahosi, agar ushbu organ tomonidan Markaziy bankka yuborilgan hujjatlar mavjud boʻlganda, eʼtiborga olinadi. 17. Mikromoliya banki faoliyatini bank faoliyatiga oʻzgartirish uchun unga berilgan litsenziyani qayta rasmiylashtirish uchun ariza beruvchi mikromoliya banki faoliyatini bank faoliyatiga oʻzgartirishga doir dastlabki ruxsatnoma olganidan keyin olti oydan kechiktirmay, Markaziy bankka quyidagilarni ilova qilgan holda ariza taqdim etadi: 1) bankning aksiyadori (aksiyadorlari) tomonidan tasdiqlangan bankning ustavini; 2) banklar va bank faoliyati toʻgʻrisidagi qonunchilik bilan bank uchun belgilangan eng kam miqdordan kam boʻlmagan summada bankning ustav kapitali shakllantirilganligini tasdiqlovchi hujjatni; 3) Bank faoliyatiga ruxsat berish tartibi va shartlari toʻgʻrisidagi nizomning (roʻyxat raqami 3252, 2020-yil 30-iyun): 107-bandi 2 — 10-kichik bandlarida koʻrsatilgan bankning muhim ahamiyatga ega xodimlari toʻgʻrisidagi hujjatlarni; 2-ilovasiga muvofiq shaklda bank aksiyadorlari roʻyxatini; 4) bankning joylashgan yeri oʻzgarganda yoki uning binosi rekonstruksiya qilingan taqdirda, bank joylashgan yerdagi Markaziy bank hududiy bosh boshqarmasining bank binolari, ularning muhofaza qilinishi taʼminlanganligi, uskunalar, ishlarni tashkil etish texnika vositalari bilan jihozlanganligi va dasturiy taʼminotining Markaziy bank talablariga muvofiqligi toʻgʻrisidagi xulosasini; 5) mazkur Nizomning 15 va 16-bandlari, shuningdek mazkur bandda koʻrsatilgan hujjatlarning elektron shakldagi nusxalarini. 18. Markaziy bank tomonidan mikromoliya banki faoliyatini bank faoliyatiga oʻzgartirish uchun unga berilgan litsenziyani qayta rasmiylashtirish toʻgʻrisida qaror qabul qilingan taqdirda, Markaziy bank Banklarning davlat reyestriga mikromoliya banki faoliyati bank faoliyatiga oʻzgartirilganligi toʻgʻrisidagi tegishli yozuvni kiritadi, shuningdek berilgan litsenziyani qayta rasmiylashtiradi. 19. Bank faoliyatini mikromoliya banki faoliyatiga oʻzgartirish bankka berilgan litsenziyani qayta rasmiylashtirish orqali amalga oshiriladi. 20. Bankka berilgan litsenziyani qayta rasmiylashtirish uchun ariza beruvchi bank faoliyatini mikromoliya banki faoliyatiga oʻzgartirish toʻgʻrisida qaror qabul qilingan kundan eʼtiboran oʻn ish kuni ichida Markaziy bankka quyidagilarni ilova qilgan holda ariza taqdim etadi: 1) bank aksiyadorining (aksiyadorlarining) bank faoliyatini mikromoliya banki faoliyatiga oʻzgartirish toʻgʻrisidagi qarorini; 2) mikromoliya banki aksiyadori (aksiyadorlari) tomonidan tasdiqlangan mikromoliya bankining ustavini; 3) Bank faoliyatiga ruxsat berish tartibi va shartlari toʻgʻrisidagi nizomning (roʻyxat raqami 3252, 2020-yil 30-iyun): 107-bandi 2 — 10-kichik bandlarida koʻrsatilgan mikromoliya bankining kuzatuv kengashi va boshqaruvi aʼzolari, shuningdek muhim ahamiyatga ega xodimlari toʻgʻrisidagi hujjatlarni; 2-ilovasiga muvofiq shaklda mikromoliya banki aksiyadorlari roʻyxatini; 4) mikromoliya bankining joylashgan yeri oʻzgargan yoki uning binosi rekonstruksiya qilingan taqdirda, mikromoliya banki joylashgan yerdagi Markaziy bank hududiy bosh boshqarmasining bank binolari, ularning muhofaza qilinishi taʼminlanganligi, uskunalar, ishlarni tashkil etish texnika vositalari bilan jihozlanganligi va dasturiy taʼminotining Markaziy bank talablariga muvofiqligi toʻgʻrisidagi xulosasini; 5) mikromoliya banki ustav kapitalida chet el banki ishtirok etgan taqdirda — mazkur Nizomning 9-bandi 1 — 4-kichik bandlarida koʻrsatilgan hujjatlarni; 6) mazkur bandda koʻrsatilgan hujjatlarning elektron shakldagi koʻchirma nusxalarini. 21. Markaziy bank tomonidan bank faoliyatini mikromoliya banki faoliyatiga oʻzgartirish munosabati bilan litsenziyani qayta rasmiylashtirish toʻgʻrisida qaror qabul qilingan taqdirda, Markaziy bank Banklarning davlat reyestriga bank faoliyati mikromoliya banki faoliyatiga oʻzgartirilganligi toʻgʻrisidagi tegishli yozuvni kiritadi, shuningdek berilgan litsenziyani qayta rasmiylashtiradi. 22. Mikromoliya banki faoliyatini mikromoliya tashkiloti faoliyatiga oʻzgartirishga mikromoliya banki tomonidan jalb etilgan omonatlar (depozitlar) toʻliq qaytarilgandan va (yoki) omonatlarga (depozitlarga) kiritilgan pul mablagʻlarini qaytarish boʻyicha majburiyatlar boshqa bankka oʻtkazilganidan keyin yoʻl qoʻyiladi. 23. Mikromoliya banki faoliyatini mikromoliya tashkiloti faoliyatiga oʻzgartirish uchun ariza beruvchi mikromoliya banki faoliyatini mikromoliya tashkiloti faoliyatiga oʻzgartirish toʻgʻrisida qaror qabul qilingan kundan eʼtiboran oʻn ish kuni ichida Markaziy bankka elektron platforma orqali quyidagilarni ilova qilgan holda ariza taqdim etadi: 1) mikromoliya tashkilotining ustav fondini (ustav kapitalini) shakllantirish uchun kiritilgan mablagʻlarning manbalari toʻgʻrisida hujjatlar bilan tasdiqlangan axborotni; 2) Nobank kredit tashkilotlari faoliyati sohasidagi ruxsat berish va xabardor qilish tartib-taomillaridan oʻtish tartibi toʻgʻrisidagi nizomning (roʻyxat raqami 3423, 2023-yil, 7-mart) 16-bandi: 2-kichik bandida koʻrsatilgan ariza beruvchining aksiyadorlari Oʻzbekiston Respublikasi “Nobank kredit tashkilotlari va mikromoliyalashtirish faoliyati toʻgʻrisida”gi Qonunining 14-moddasining ikkinchi qismida koʻrsatilgan shaxslar emasligini tasdiqlovchi maʼlumotlarni (tegishliligi boʻyicha); 4-kichik bandida koʻrsatilgan mikromoliya tashkilotining rahbar xodimlari belgilangan ishchanlik obroʻsiga doir talablar va malaka talablariga muvofiqligini tasdiqlovchi maʼlumotlar va hujjatlarni. 24. Mikromoliya banki faoliyatini mikromoliya tashkiloti faoliyatiga oʻzgartirishda uning ustav fondida (ustav kapitalida) Oʻzbekiston Respublikasining norezidenti ishtirok etganda, mazkur Nizomning 23-bandida koʻrsatilgan hujjatlarga qoʻshimcha ravishda quyidagilar taqdim etiladi: 1) jismoniy shaxslar tomonidan oxirgi ikki yil uchun daromadlar haqidagi deklaratsiya; 2) yuridik shaxslar tomonidan: yuridik shaxsni nazorat qilish organining mikromoliya tashkilotini ustav fondida (ustav kapitalida) ishtirok etish uchun ruxsatnoma berilganligi toʻgʻrisidagi yozma tasdigʻi yoxud shunday ruxsatnoma talab etilmasligi haqidagi tasdiqnoma yoki uning faoliyati ustidan nazoratni amalga oshiruvchi organ mavjud emasligi toʻgʻrisida yuridik shaxsning tasdiqnomasi; auditorlik tashkiloti tomonidan tasdiqlangan oxirgi hisobot yili uchun moliyaviy hisobotlar. 25. Mikromoliya banki faoliyatini mikromoliya tashkiloti faoliyatiga oʻzgartirish uchun taqdim etilgan arizani koʻrib chiqqanlik uchun yigʻim undirilmaydi. 26. Markaziy bank tomonidan mikromoliya banki faoliyatini mikromoliya tashkiloti faoliyatiga oʻzgartirishga rozilik berish toʻgʻrisidagi qaror qabul qilingan taqdirda, Markaziy bank mikromoliya bankiga berilgan litsenziyani chaqirib oladi. 27. Mikromoliya banki uning faoliyatini mikromoliya tashkiloti faoliyatiga oʻzgartirishga rozilik berish toʻgʻrisidagi Markaziy bankning qarori asosida qayta roʻyxatdan oʻtish uchun qonunchilikda nazarda tutilgan hujjatlarni davlat xizmatlari markaziga taqdim etishi lozim. 28. Markaziy bank Korxonalar va tashkilotlarning yagona davlat registriga oʻzgartirishlar kiritilgan kundan eʼtiboran ikki ish kuni ichida mikromoliya banki toʻgʻrisidagi yozuvni Banklarning davlat reyestridan chiqaradi va mikromoliya tashkilotini hisob roʻyxatidan oʻtkazishni amalga oshiradi. 29. Mikromoliya tashkilotining, bankning, shu jumladan mikromoliya bankining faoliyatini oʻzgartirishga doir nizolar qonunchilikda belgilangan tartibda hal etiladi. 30. Mazkur Nizom talablarini buzganlikda aybdor boʻlgan shaxslar qonunchilik hujjatlarida belgilangan tartibda javobgar boʻladi.